Елисавета Багряна
Вечерница

chitanka.info

Вечернице-предвестнице, вечернице-царице,

кандило пред всевечния иконостас,

една сълза от Богородичните ресници

отронена в светия жертвен час

— вечернице-сестрице!

Видя ли ни, когато спря тогава над нивята,

и чу ли как се врекох негова да съм? —

Полюшнаха се класовете в пролетния вятър

и прокънтя в небето първи гръм.

И ето те сега на хоризонта пак изгряла —

в съдбовните ми дни, ти, неотлъчен знак.

Изгрей сега, предвестнице — над нашата раздяла,

над пътя и над бягащия влак…

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.